DA Den Europæiske Unions Tidende CE 84/698

(2004/C 84 E/0785)

SKRIFTLIG FORESPØRGSEL P-0949/04

af Raffaele Costa (PPE-DE) til Kommissionen

(22. marts 2004)

Om: Vanskeligheder for den italienske stålsektor

Et stigende antal italienske virksomheder i stålindustrien har klaget over en negativ udvikling i produktionen. Denne foruroligende situation har mange årsager. For det første bliver råmaterialerne (hematit støbejern, SG-jern, støbejerns- og stålskrot, koks) stadig dyrere, i særdeleshed efter at den kinesiske regering indførte eksportrestriktioner og på grund af det enorme forbrug af disse materialer i Kina og andre asiatiske lande (en tredjedel af verdens stålproduktion bruges af Kina). Mange arbejdstagere klager tillige over problemer forårsaget af, at den italienske lovgivning klassificerer metalskrot som affald. Disse og andre faktorer har ført til voldsomme stigninger i prisen på råmaterialer til støberier inden for de sidste 12 måneder på op til 45-70 % for metalskrot og 60-100 % for jernlegeringer (molybdæn, nikkel og vanadium). Situationen forekommer uholdbar og kan føre til alvorlige kriser for produktionen og beskæftigelsen selv på kort sigt.

Kan Kommissionen oplyse, hvilke foranstaltninger der vil blive truffet meget snart for at klare disse problemer, og om den agter af forsøge at få Beijing-regeringen til at acceptere nogle handelsaftaler, der er mindre ugunstige for fællesskabsvirksomhederne i stålsektoren?

Svar afgivet på Kommissionens vegne af Erkki Liikanen

(15. april 2004)

Kommissionen følger meget opmærksomt udviklingen på det globale marked for råmaterialer, herunder navnlig den indflydelse, som den voksende efterspørgsel fra de asiatiske lande har på markedet og på disse produkters pris i EU. Blandt de berørte sektorer er støberierne for øjeblikket blandt de hårdest ramte som følge af den samtidige stigning i priserne på alle de for produktionen nødvendige råmaterialer, herunder skrot, koks og jernlegeringer.

Kommissionen er enig med det ærede parlamentsmedlems analyse, ifølge hvilken visse af de vanskeligheder, som den italienske støberisektor aktuelt står over for kan have en forbindelse til den voldsomme industrielle udvikling af Kina, der, som følge af det stigende behov for råmaterialer, har fremprovokeret spændinger på markederne og en betydelig prisstigning på verdensplan.

Derfor har Kommissionen taget kontakt til de kinesiske myndigheder for at undersøge eventuelle løsninger på de problemer, der har direkte tilknytning til de handelsmæssige foranstaltninger, der er truffet af den kinesiske regering, navnlig licenserne til eksport af koks. Kina er på verdensplan den mest betydelige eksportør af denne råvare, men på grund af den stigende efterspørgsel på det nationale marked søger man fra kinesisk side at begrænse eksporten gennem restriktive kommercielle foranstaltninger. Kommissionen har over for de kinesiske myndigheder stillet spørgsmål, om disse foranstaltninger er i overensstemmelse med WTO-reglerne.

Problemet med skrot er af en anden karakter. EU er en vigtig producent og eksportør af skrot og har ikke forsyningsvanskeligheder. I den aktuelle situation, der er præget af globalt set kraftigt stigende priser, kan der imidlertid opstå spekulationsfænomener i alle led af produktions- og indsamlingskæden for dette råmateriale, og dette kan forstærke en let uligevægt på markedet. Italien er strukturelt set i en underskudssituation for skrot, og lider derfor i forhold til de øvrige EU-lande mere direkte og umiddelbart, når markedssituationen ændres.

Den faktor, at skrot er klassificeret som affald, er en følge af en EU-lovgivning, som sigter mod at lægge faste rammer for genbrug under hensyntagen til respekten for miljøet. Det er de nationale eller lokale myndigheders ansvar at gennemføre denne lovgivning i overensstemmelse med bestemmelserne i rammedirektivet om affald (1).

Kommissionen forsikrer det ærede parlamentsmedlem, at den fortsat med største opmærksomhed vil følge udviklingen på markedet for råmaterialer, og at den vil anvende alle de midler, der står til dens rådighed for at sikre, at handelen med disse produkter på verdensplan finder sted under overholdelse af reglerne om en åben og loyal konkurrence.

(1) Rådets direktiv 75/442/EØF af 15. juli 1975 om affald, EFT L 194 af 25.7.1975.